НАСТАВНO- НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком наставно-научно већа Филозофског факултета у Београду, донетој на XII редовној седници, одржаној дана 11.05.2023. године, изабрани смо у комисију за оцену и одбрану докторске дисертације

**Редефинисање концепта принуде кроз наративе тражилаца азила из Ирана у Србији**

коју је поднела кандидаткиња **Теодора Јовановић**, докторанд на Одељењу за етнологију и антропологију Филозофског факултета Универзитета у Београду. На основу прегледа пратеће документације и анализе ове докторске дисертације подносимо Већу следећи

**Реферат о завршеној докторској дисертацији**

1. **Основни подаци о кандидату и дисертацији**

Теодора Јовановић рођена је 1993. године. Основне студије на Одељењу за етнологију и антропологију на Филозофском факултету Универзитета у Београду уписала је 2012. године. Дипломирала је у септембру 2016. године на са просечном оценом 9,41. Мастер студије уписала је 2016. године на истом одељењу. У септембру 2017. године завршила је мастер студије са просечном оценом 10,00. Од школске 2017/2018. године уписана је на докторске студије етнологије и антропологије на Филозофском факултету Универзитета у Београду. У мају 2019. године одбранила је предлог теме докторске дисертације „Редефинисање концепта принуде кроз наративе тражилаца азила из Ирана у Србији“ (ментори: проф. др Марко Пишев и доц. др Ивана Гачановић).

Теодора Јовановић је од 2014. године чланица Клуба студената етнологије и антропологије (КСЕА), а од марта 2016. до фебруара 2019. била је вршилац дужности председника клуба. Од маја до августа 2016. године била је ангажована на пракси у Јавном предузећу „Београдска тврђава“ као презентер културног наслеђа. Сарађивала је на пројекту *School for ethnographic sensibility in Belgrade* са студентима из Канаде којим је руководио проф. др Марко Живковић са Универзитета у Алберти током лета 2015., 2016. и 2017. године. Од октобра 2016. до децембра 2017. године, Теодора Јовановић волонтирала је и радила на три пројекта у центру за помоћ избеглицама, мигрантима и тражиоцима азила „Миксалиште“. Излагала је на регионалној студентској конференцији „*Roaming Anthropology 8*: Југославија и баштина у сувремености“ у Загребу 2017. године.

У оквиру Конкурса за талентоване младе истраживаче Министарства просвете, науке и технолошког развоја запослила се у априлу 2018. године у Етнографском институту САНУ, на пројекту Мултиетницитет, мултикултуралност, миграције – савремени процеси (бр. 177027), као истраживач-приправник. У новембру 2019. године изабрана је у звање истраживач-сарадник. Учествовала је на међународним истраживачким пројектима *Refugees in Towns* (2017/2018, *Feinstein International Center of Tufts University,* Бостон) и *The Western Balkans – A “Double Transit“ Room* (2020, *Viadrina Center B/ORDERS IN MOTION*, Франкфурт на Одри). Од 2020. активно учествује на регионалном истраживачком пројекту „Европски режим ирегуларизовних миграција на периферији ЕУ: од етнографије до појмовника“ (ЕРИМ) (Институт за етнологију и фолклористику, Загреб). Сарађује са Иницијативом за присилно расељавање (*Initiative on Forced Displacement*), која је део Универзитета у Бостону.

Током 2020. године координирала је истраживањем у склопу Erasmus+ пројекта *LEt's Talk about drugs - new MEthods of communication with youth* (LET ME), невладине организације „Ре Генерација“ и Евроазијске мреже за смањење штете. Била је чланица организационих одбора на конференцијама „Научнице у друштву“ (2020) и „Антропологија (у) будућности“ (2022), које је организовао Етнографски институт САНУ. Теодора Јовановић је добитница Награде за младе научнике Дунавске регије за 2020. годину, коју додјељује аустријско Министарство за образовање, науку и истраживање и Институт за Дунавску регију и Централну Европу.

Кандидаткиња је објављивала и саопштавала резултате који чине делове ове докторске дисертације. Резлтате истраживања представила је на међународним летњим школама *Migration on the Western Balkans - From Transit to Reception*, у Београду 2018. године и *Beyond Victimhood and Stigmatization: Trauma, Ruptured Memories and Agency in the Context of Global Migration*, онлајн, 2021. године, као и на међународној научној конференцији *Contemporary Populism and its Political Consequences: Discourses and Practices in Central and South-Eastern Europe* у Београду 2019. године. Током докторских студија, кандидаткиња је објавила шест научних радова:

2022. “Conceptual principles of Exclusion in Anti-migrant Rhetoric Expanding in Serbia”. In *Contemporary Populism and its Political Consequence: Discourses and Practices in Central and South-Eastern Europe*, edited by Haris Dajč, Isidora Jarić & Ljiljana Dobrovšak, 277–287. Zagreb: Institut društvenih znanosti Ivo Pilar.

2022. (Jovanović, Teodora, Katarina Mitrović & Ildiko Erdei) Moving While Waiting for the Future: Mobility and Education in Šid, Serbia. *Journal of Borderlands Studies* 38 (2): 229–246.

2021. Forced (Im) Mobilities En Route:‘Justified’Violence of the Border Regime in Balkans. *Гласник Етнографског института САНУ* 69 (2): 433–455.

2020. Transformations of Humanitarian Aid and Response Modes to Migration Movements. A Case Study of the Miksalište Center in Belgrade. *movements. Journal for Critical Migration and Border Regime Studies* 5 (1): 125–147.

2019. Студије избеглиштва или студије принудних миграција: теоријско-методолошки осврт и разматрање мултидисциплинарности у примени друштвених и хуманистичких наука. *Гласник Етнографског института САНУ* 67 (3): 589–606.

2019. Formal Education of Asylum Seeker Children in Belgrade, Serbia: Expanded Meaning of Social Inclusion. *Social Sciences* 8, 211.

Четврти по реду од наведених радова (Студије избеглиштва или студије принудних миграција: теоријско-методолошки осврт и разматрање мултидисциплинарности у примени друштвених и хуманистичких наука, Гласник Етнографског института САНУ 67/3, 2019, 589–606) третира се као објављен рад у научном часопису, који је садржински повезан са докторском дисертацијом, у складу са Стандардима и општим актом факултета.

Писмени предлог и образложење докторске дисертације под насловом „Редефинисање концепта принуде кроз наративе тражилаца азила из Ирана у Србији“ одобрени су 18.06.2019. године, на редовној седници Већа научних области друштвено-хуманистичких наука, а на основу позитивне одлуке Наставно-научног већа Филозофског факултета Универзитета у Београду, донете на V редовној седници, одржаној дана 16.05.2019. године.

Завршена докторска дисертација „Редефинисање концепта принуде кроз наративе тражилаца азила из Ирана у Србији“ има 171 страну, укључујући пратеће техничке елементе (насловна страна на српском и енглеском, подаци о комисији и менторима, посвету, речи захвалности, сажетак на српском и енглеском, садржај, биографија, изјава о ауторству, изјава о истоветности штампане и електронске верзије докторског рада и изјава о коришћењу). Основни текст дисертације са пописом литературе (која обухвата 276 библиографских јединица) заузима 157 страна. Текст дисертације је организован у седам делова.

1. **Предмет и циљ дисертације**

Предмет дисертације је концепт принуде у савременим миграцијским кретањима. Концепт принуде кандидаткиња анализира и проширује наспрам наратива тражилаца азила из Ирана. Наративи тражилаца азила из Ирана су прикупљени током етнографског истраживања на терену, обављеног за потребе ове докторске дисертације. У раду се проблематизују карактер принудних миграција, аспекти живота тражилаца азила смештених у центрима у Србији и даља кретања ка земљама Европске уније.

Докторска дисертација има три главна циља. Први циљ је опис наратива тражилаца азила из Ирана. Други циљ је редефинисање концепта принуде, као мотива за одлазак из земље порекла (Ирана) и као последице контроле миграција у земљи транзита (Србије). Трећи циљ је испитивање да ли се останак иранских тражилаца азила у Србији може посматрати као принудно не-кретање и да ли постоји могућност интеграције. Сва три циља истраживања садрже по неколико истраживачких питања, на које кандидаткиња даје јасне одговоре у завршним разматрањима. Предмет и циљеви истраживања у потпуности одговарају предлогу теме докторске диертације, који је кандидаткиња одбранила на другој години доктоских студија етнологије и антропологије.

1. **Основне хипотезе од којих се се полазило у истраживању**

У дисертацији се наводи да је у постојећим студијама више пажње посвећено политикама управљања миграција него причама самих миграната. Стога, кандидаткиња полази од хипотезе да су искуства и наративи миграната уопште, а тражилаца азила посебно, подједнако важни за разумевање феномена везаних за савремене миграцијске токове, као и политике које управљају њима. Друга основна хипотеза је да се концепт принуде у миграцијама може проширити и ван момента емиграције, односно одласка из земље порекла. Кандидаткиња проширује концепт принуде у контексту миграција тако да њиме обухвата и транзитне миграције. У њеном истраживању, концепт принуде у миграцијама није везан искључиво за административне категорије, као што је категорија избеглице или тражиоца азила. Та хипотеза преиспитује на који начин административне категорије и контрола миграција производе принуду за тражиоце азила. Трећа хипотеза је да се боравак тражиоца азила из Ирана у камповима у Србији може посматрати као тип принуде, односно принудног стајања, с обзиром на то да постоји опште уверење да су се сви упутили ка земљама Европске уније. Хипотезе су потврђене, иако кандидаткиња наводи да је свака људска прича другачија. У складу са увидом да у људским искуствима миграција увек постоји полифонија и различитост, може се закључити да су изузеци од генералних хипотеза присутни.

1. **Кратак опис садржаја дисертације**

Садржај рада је подељен на осам делова, са пописом литературе и без пратећих техничких елемената. Текст дисертације садржи седам поглавља. Прво поглавље је уводно поглавље. Кандидаткиња прво дефинише предмет и циљеве истраживања, а затим даје преглед контекста истраживања. Контекст истраживања односи се на околности које су обликовале тему дисертације на националном, регионалном и глобалном нивоу, укључујући тзв. мигрантску кризу из 2015. године.

Друго поглавље обухвата три целине: теоријски оквир, методологију и етику истраживања. Теоријски оквир је подељен према појмовима које кандидаткиња идентификује као кључне за проблеме које обрађује у истраживању. Ти појмови су *принуда, нерегуларност, транзит* и *културни расизам*. Сваки појам је искоришћен за проблематизацију одређене категоризације миграција. Дакле, кандидаткиња кључним појмовима приступа путем дестабилизације бинарних опозиција у мигранцијама. Методологија истраживања конципирана је као комбинација етнографије, студије случаја и анализе наратива. У делу који обрађује етику истраживања изнете су етичке процедуре, дилеме и изазови примене научних увида.

Треће, четврто, пето и шесто поглавље чине аналитичка поглавља. У њима кандидаткиња представља обрађен материјал. У трећем поглављу, *Етнографија кампова у Србији,* дат је подробан опис различитих аспеката свакодневнице живота у центрима за азил и прихватним центрима у Србији. Поглавље се ослања како на интервјуе са становницима центара, тако и на опсервације кандидаткиње. Објашњен је начин на који је организован живот у центрима. Треће поглавље је подељено на четири целине: *Свакодневни живот у кампу, Споразумевање у камповима, Камп као станица на путовању* и *Разноликост кампова.*

Четврто поглавље, *Студија случаја: Анализа наратива тражилаца азила из Ирана у Србији*,представља централно поглавље дисертације. Поглавље почиње етнографском вињетом и у њему је нагласак на наративима саговорника из Ирана. За различите наративе коришћена су додатна објашњења, у виду примедби, фуснота и библиографских јединица. Прво потпоглавље, *Испреплетаност религије и политике у Ирану*, обрађује тему шиитског ислама у савременој Исламској Републици Иран. У другом делу четвртог поглавља, *Идентитетске неједноликости у Ирану*, кандидаткиња представља проблеме са којима се суочавају различите мањинске групе у Ирану. У трећем делу, *Први пут у кампу*, описано је због чега су тражиоци азила из Ирана били у другачијој позицији од тражиоца азила из других земаља који бораве у Србији. *Чекање нормалног живота* је потпоглавље које описује осећај заглављености, који је кандидаткиња идентификовала као кључан за њене саговорнике. У петом делу кандидаткиња даје примере културних представа о сличностима и различитостима између Ирана и Србије. У последњем потпоглављу, *Поглед „одозго“: тражиоци азила из Ирана у бројкама и извештајима*, добијамо слику о присуству тражиоца азила из Ирана из перспективе секундарних извора.

Пето поглавље, *Укључивањe деце тражилаца азила у школе*, обрађује тему инклузије у школски систем Србије. Подељено је на три целине: *Инклузивно образовање у Србији, Културна разноликост у школама* и *Процедура уписа и отпори.* Кандидаткиња прво приказује како релеванти актери у школама дефинишу инклузију, затим показује како се у школском систему преплићу различите врсте потешкоћа у образовању и културна различитост, да би на крају поглавља представила како се одвија упис деце из прихватних и азилних центара.

У шестом поглављу, *Интеграција Србије у режим миграција ЕУ,* обрађен је институционални оквир азила. Представљен је утицај процеса приступања Србије Европској унији на законодавство и контролу миграција из не-европских земаља. Кандидаткиња приказује на који начин је осећај заглављености тражилаца азила из Ирана, али и других земаља, условљен постојећим политикама. Поглавље је подељено на два дела: *Усклађивање азилних и визних политика* и *Документовано насиље на границама.* У том поглављу коришћени су секундарни извори.

У закључном поглављу, кандидаткиња експлицитно одговара на истраживачка питања, постављена у склопу три основна циља истраживања. Закључно поглавље је подељено према циљевима истраживања: *Живот као текст: тежње, борбе и могућности* (први циљ), *Полу-транзитне миграције: принудна кретања и не-кретања* (други циљ), *Проблем инклузије и интеграције: принудни останак* (трећи циљ) и *Принуда у контексту миграција: антрополошка перспектива* (наглашавање научног доприноса дисертације). У поглављу су поновљени најважнији увиди стечени након етнографског истраживања на терену и примене релевантних теоријских концепата.

1. **Остварени резултати и научни допринос**

За потребе докторске дисертације, кандидаткиња је обавила оригинално етнографско истраживање на терену. Терен је подразумевао одлазак и разговоре у колективним центрима за тражиоце азила. Кандидаткиња је током истраживања учила матерњи језик својих саговорника, што се одразило на квалитет резултата истраживања и културну сензибилност истраживања.

Истраживањем је показано како се концепт принуде манифестује кроз наративе тражилаца азила из Ирана, односно да је принуда присутна у различитим временским и просторним интервалима миграција. Увид да се принуда манифестује и у стајању, односно не-кретању, представља новину у домаћој научној литератури. Миграције се у докторској дисертацији Теодоре Јовановић посматрају изван устаљених *push* и *pull* модела, при чему Кандидаткиња обједињује два корпуса литературе који су до сада били мало познати у домаћем академском контексту: студије принудних миграција и аутономију миграција. Узевши у обзир несумњиво истраживачко, али и људско залагање Каднидаткиње током и у епилогу њеног интензивног теренског рада, широк теоријски и методолошки опсег њеног рада, као и вредан етнографски материјал који је сакупила и уз помоћ релевантних интерпретативних поступака изнела у тексту, сматрамо да дисертација Теодоре Јовановић представља оригиналан и значајан научни допринос у области етнологије-антропологије и сродних дисциплина.

1. **Закључак**

На основу увида у докторску дисертацију и ставки наведених у овом исвештају, закључујемо да је дисертација кандидаткиње Теодоре Јовановић под називом „Редефинисање концепта принуде кроз наративе тражилаца азила из Ирана у Србији“урађена у складу са одобреном пријавом, да је оригинално и самостално научно дело, које остварује доприносе у пољу културне антропологије. Садржај дисертације, њена теоријска и етнографска утемељеност, као и оригиналност научне аргументације, указују на то да кандидаткиња поседује потребне теоријско-методолошке алате за научни рад и самостално научно истраживање. Констатујемо да су се стекли услови за јавну одбрану дисертације. Предлажемо Наставно-научном већу Филозофског факултета у Београду да усвоји позитивно мишљење комисије и донесе одлуку којом се кандидаткињи Теодори Јовановић одобрава усмена одбрана дисертације.

У Београду, 19.05.2023.

Комисија:

др Саша Недељковић, редовни професор

Универзитет у Београду, Филозофски факултет

др Драгана Антонијевић, редовни професор

Универзитет у Београду, Филозофски факултет

др Владимир Рибић, редовни професор

Универзитет у Београду, Филозофски факултет

др Невена Милановић Минић, доцент

Универзитет у Београду, Филозофски факултет

др Марта Стојић Митровић, виши научни сарадник

Етнографски институт САНУ